b'\n_START_ARTICLE_\nWilhelm Adam\n_START_SECTION_\nBakgrunn, tidlig milit\xc3\xa6r karriere\n_START_PARAGRAPH_\nAdam var s\xc3\xb8nn av en kj\xc3\xb8pmann fra Amberg og gikk inn i den bayerske h\xc3\xa6ren i 1897. I 1899 ble han l\xc3\xb8ytnant og i \xc3\xa5rene 1907 til 1912 fikk han utdannelse som generalstabsoffiser ved det bayerske krigsakademiet._NEWLINE_Under f\xc3\xb8rste verdenskrig var han kompanisjef en kort periode, f\xc3\xb8r han mot slutten av 1914 ble tilknyttet generalstaben ved h\xc3\xa6rens overkommando og forfremmet til major. For sine fortjenester under krigen ble han tildelt blant annet Jernkorset, Ridderkorset av den saksiske Albrechts-Orden og en rekke bayerske ordener. Men mot slutten av krigen var han igjen i felt som sjef for en ingeni\xc3\xb8rstyrke._NEWLINE_Etter krigen var han i en rekke enheter innen Reichswehr, b\xc3\xa5de som liaisonoffiser til det bayerske milit\xc3\xa6rministeriet og som sjef for en infanteribataljon. I 1930 ble han offiser ved Reichswehrministeriums Truppenamt, og han steg stadig i gradene, til han ble generall\xc3\xb8ytnant i 1931.\n_START_SECTION_\nUnder nasjonalsosialismen\n_START_PARAGRAPH_\nDa Adolf Hitler kom til makten var Adam sjef for Truppenamt, og ble fjernet fra denne stillingen og satt til \xc3\xa5 v\xc3\xa6re kommandant for en divisjon og sjef for Milit\xc3\xa6rdistrikt VII. Etter \xc3\xa5 ha kritisert krigsminister Werner von Blomberg, ble han plassert i en retrettstilling ved den nyopprettede krigsskolen for Wehrmacht i 1935. Han ble ytterligere upopul\xc3\xa6r hos Hitler da han kritiserte den voldsomme ressursbruken i \xc3\xa5 bygge Siegfriedlinjen. Han ble av hitlerentusiastene betegnet som bremsekloss og defaitist for sin kritiske holdning til Hitlers oppbygning til storkrig._NEWLINE_Han gikk av med pensjon ved utgangen av 1938, under innmarsjen i Sudetenland, men ble tilbakekalt til tjeneste fra 26. august 1939. Etter \xc3\xa5 ha st\xc3\xa5tt til disposisjon, ble han igjen pensjonert i 1943._NEWLINE_Hans kritiske innstilling til krigen bragte ham i 1944 igjen i vanskeligheter da han under et bes\xc3\xb8k hos Richard Strauss ytret seg pessimistisk om hvordan krigen ville ende.'